CELEX: 32021R1934
Language: da
Date: 2021-07-30 00:00:00
Title: Kommissionens delegerede forordning (EU) 2021/1934 af 30. juli 2021 om ændring af delegeret forordning (EU) 2015/2446 for så vidt angår visse bestemmelser om varers oprindelse

10.11.2021   
               
               
                  DA
               
               
                  Den Europæiske Unions Tidende
               
               
                  L 396/10
               
            
         KOMMISSIONENS DELEGEREDE FORORDNING (EU) 2021/1934
         af 30. juli 2021
         om ændring af delegeret forordning (EU) 2015/2446 for så vidt angår visse bestemmelser om varers oprindelse
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 62 og 65, og
         ud fra følgende betragtninger:
         
                     (1)
                  
                  
                     Artikel 60 i forordning (EU) nr. 952/2013 indeholder regler for fastsættelse af varers ikkepræferenceoprindelse. I henhold til stk. 1 i samme artikel anses varer, der er fuldt ud fremstillet i et enkelt land eller område, for at have oprindelse i dette land eller område. Med henblik på at præcisere fastsættelsen af ikkepræferenceoprindelsen for vegetabilske produkter, der skal anses for at være fuldt ud fremstillet i et enkelt land eller område, bør artikel 31, litra b), i Kommissionens delegerede forordning (EU) 2015/2446 (2) ændres for at præcisere, at vegetabilske produkter ikke blot skal være høstet, men også dyrket i det enkelte land eller område.
                  
               
                     (2)
                  
                  
                     Med henblik på at strømline fastsættelsen af ikkepræferenceoprindelsen for produkter, for hvilke bearbejdningen eller forarbejdningen ikke er økonomisk berettiget, uanset om de er omfattet af bilag 22-01 til delegeret forordning (EU) 2015/2446, bør artikel 33, stk. 3, i denne forordning ændres for at præcisere, at kriteriet vedrørende fastsættelse for den største del af de anvendte materialer bør baseres på vægten eller værdien af materialerne. Præciseringen bør foretages pr. kapitel i det harmoniserede varebeskrivelses- og varenomenklatursystem, vedtaget af den organisation, der er oprettet ved den i Bruxelles den 15. december 1950 udfærdigede konvention om Toldsamarbejdsrådet (»det harmoniserede system«).
                  
               
                     (3)
                  
                  
                     I henhold til artikel 34 i delegeret forordning (EU) 2015/2446 betragtes mindste handlinger ikke som væsentlige, økonomisk berettigede bearbejdninger eller forarbejdninger i forbindelse med fastlæggelse af ikkepræferenceoprindelse. I tilfælde hvor den sidste bearbejdning af varerne består af en mindste handling, bør der fastlægges en metode, der gør det muligt at fastsætte ikkepræferenceoprindelsen for de pågældende varer. Artikel 34 i delegeret forordning (EU) 2015/2446 bør suppleres med henblik på at fastsætte, at sådanne varer bør anses for at have undergået den sidste væsentlige bearbejdning eller forarbejdning i det land eller territorium, hvor den største del af materialerne har oprindelse, baseret på vægten eller værdien af materialerne, om nødvendigt pr. kapitel i det harmoniserede system.
                  
               
                     (4)
                  
                  
                     I henhold til artikel 35, stk. 2, i delegeret forordning (EU) 2015/2446 anses væsentlige reservedele til enhver af de varer, der er omfattet af bestemte afsnit i den kombinerede nomenklatur, og som tidligere er overgået til fri omsætning i Unionen, for at have samme oprindelse som de pågældende varer, hvis brugen af de væsentlige reservedele på produktionsstadiet ikke ville have ændret deres oprindelse. Af hensyn til konsekvens bør definitionen af »væsentlige reservedel« i artikel 35, stk. 3, i samme forordning ændres, idet henvisningen i litra a) til varer, der tidligere er eksporteret, bør slettes.
                  
               
                     (5)
                  
                  
                     Bilag 22-01 til delegeret forordning (EU) 2015/2446 indeholder særlige regler for bestemmelse af det land, hvor visse varer har undergået deres sidste væsentlige bearbejdning som omhandlet i forordningens artikel 32. De i bilaget fastsatte regler finder anvendelse på varer baseret på deres tarifering i det harmoniserede system. Det harmoniserede system er blevet ændret med 2022-udgaven, og bilag 22-01 bør derfor ajourføres.
                  
               
                     (6)
                  
                  
                     Bilag 22-03 til delegeret forordning (EU) 2015/2446 indeholder betingelserne for produkter, der betragtes som produkter med oprindelsesstatus i et præferenceberettiget land med henblik på den generelle præferenceordning (»GSP«). De i bilaget fastsatte regler finder især anvendelse på disse produkter baseret på deres tarifering i det harmoniserede system. Det harmoniserede system er blevet ændret med 2022-udgaven, og bilag 22-03 bør derfor ajourføres.
                  
               
                     (7)
                  
                  
                     Bilag 22-04 til delegeret forordning (EU) 2015/2446 indeholder listen over materialer, der er udelukket fra regional kumulation inden for rammerne af GSP. De i bilaget fastsatte regler finder især anvendelse på disse materialer baseret på deres tarifering i det harmoniserede system. Det harmoniserede system er blevet ændret med 2022-udgaven, og bilag 22-04 bør derfor ajourføres.
                  
               
                     (8)
                  
                  
                     Version 2022 af det harmoniserede system anvendes først fra den 1. januar 2022, og ændringerne af bilag 22-01, 22-03 og 22-04 til delegeret forordning (EU) 2015/2446 som følge af 2022-udgaven af det harmoniserede system bør derfor anvendes fra den 1. januar 2022.
                  
               
                     (9)
                  
                  
                     Delegeret forordning (EU) 2015/2446 bør derfor ændres —
                  
               VEDTAGET DENNE FORORDNING:
         
            Artikel 1
            I delegeret forordning (EU) 2015/2446 foretages følgende ændringer:
            
                        1)
                     
                     
                        I artikel 31 affattes litra b) således:
                        
                                    b)
                                 
                                 
                                    »vegetabilske produkter, der er dyrket og høstet dér«.
                                 
                              
                  
                        2)
                     
                     
                        I artikel 33 affattes stk. 3 således:
                        »Hvis den sidste bearbejdning eller forarbejdning i forbindelse med varer, der ikke er omfattet af bilag 22-01, anses for ikke at være økonomisk berettiget, anses varerne for at have undergået den sidste væsentlige og økonomisk berettigede bearbejdning eller forarbejdning, som har ført til fremstilling af et nyt produkt eller udgør et vigtigt trin i fremstillingen, i det land eller territorium, hvor den største del af materialerne har oprindelse. Hvis det færdige produkt skal henføres under kapitel 1 til 29 eller 31 til 40 i det harmoniserede system, fastsættes den største del af materialerne ud fra materialernes vægt. Hvis det færdige produkt skal henføres under kapitel 30 eller 41 til 97 i det harmoniserede system, fastsættes den største del af materialerne ud fra materialernes værdi.«.
                     
                  
                        3)
                     
                     
                        I artikel 34 tilføjes følgende afsnit:
                        »For varer, der er omfattet af bilag 22-01, anvendes residualreglerne i kapitlet for de pågældende varer. Hvis den sidste bearbejdning eller forarbejdning i forbindelse med varer, der ikke er omfattet af bilag 22-01, anses for at være en mindste handling, har det færdige produkt oprindelse i det land eller territorium, hvor den største del af materialerne har oprindelse. Hvis det færdige produkt skal henføres under kapitel 1 til 29 eller 31 til 40 i det harmoniserede system, fastsættes den største del af materialerne på ud fra materialernes vægt. Hvis det færdige produkt skal henføres under kapitel 30 eller 41 til 97 i det harmoniserede system, fastsættes den største del af materialerne ud fra materialernes værdi.«.
                     
                  
                        4)
                     
                     
                        I artikel 35, stk. 3, affattes litra a) således:
                        
                                    »a)
                                 
                                 
                                    er komponenter, uden hvilke en del af det udstyr, den maskine, det apparat eller det køretøj, som tidligere er bragt i fri omsætning, ikke kan fungere tilfredsstillende«.
                                 
                              
                  
                        5)
                     
                     
                        Bilag 22-01 ændres som anført i bilag I til nærværende forordning.
                     
                  
                        6)
                     
                     
                        Bilag 22-03 ændres som anført i bilag II til nærværende forordning.
                     
                  
                        7)
                     
                     
                        Bilag 22-04 ændres som anført i bilag III til nærværende forordning.
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Artikel 1, nr. 5), 6) og 7), anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. juli 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 269 af 10.10.2013, s. 1.
         
            (2)  Kommissionens delegerede forordning (EU) 2015/2446 af 28. juli 2015 til supplering af Europa-Parlamentets og Rådets forordning (EU) nr. 952/2013 med nærmere regler angående visse bestemmelser i EU-toldkodeksen (EUT L 343 af 29.12.2015, s. 1).
      
      
         
            BILAG I
            I bilag 22-01 til delegeret forordning (EU) 2015/2446 foretages følgende ændringer:
            
                        (1)
                     
                     
                        I de indledende bestemmelser, punkt 2.1, affattes tredje punktum således:
                        »Ved »det harmoniserede system« eller »HS« forstås den varenomenklatur, der er oprettet i henhold til den internationale konvention om det harmoniserede varebeskrivelses- og varenomenklatursystem som ændret ved Toldsamarbejdsrådets henstilling af 28. juni 2019 (»HS 2022«).«.
                     
                  
                        (2)
                     
                     
                        I hele teksten ændres ordene »HS 2017 kode« til »HS 2022-kode«.
                     
                  
                        (3)
                     
                     
                        I afsnit IV, kapitel 20, nr. 2, affattes teksten til overskriften »Residualregel for kapitlet« således:
                        
                                    »2)
                                 
                                 
                                    Oprindelseslandet for blandinger af produkter henhørende under dette kapitel er oprindelseslandet for de materialer, som udgør mere end 50 vægtprocent af blandingen; imidlertid skal oprindelseslandet for blandinger af varer henhørende under position 2009 (Frugt- og grøntsagssafter (herunder druemost og kokosvand), ugærede og ikke tilsat alkohol, også tilsat sukker eller andre sødemidler) være oprindelseslandet for de materialer, som udgør mere end 50 vægtprocent af blandingens tørstof. Vægten af materialer med samme oprindelse skal lægges sammen.«.
                                 
                              
                  
                        (4)
                     
                     
                        I afsnit IV, kapitel 22, affattes teksten til overskriften »Residualregel for kapitlet« til sidst i kapitlet således:
                        »Hvis oprindelseslandet ikke kan fastslås ved anvendelse af de primære regler og andre residualregler til et kapitel, er oprindelseslandet for varerne det land, hvor størstedelen af materialerne har oprindelse, hvilket fastsættes ud fra materialernes vægt.«.
                     
                  
                        (5)
                     
                     
                        I afsnit XVI, kapitel 85, rækken vedrørende kode 8541, i kolonnen »Varebeskrivelse«, affattes teksten således:
                        »Halvlederkomponenter (f.eks. dioder, transistorer og halvlederbaserede transducere); lysfølsomme halvlederkomponenter, herunder fotoceller og solceller, også samlet i moduler eller paneler; lysemitterende dioder (LED), også samlet med andre lysemitterende dioder (LED); monterede piezoelektriske krystaller«.
                     
                  
      
      
         
            BILAG II
            I bilag 22-03 til delegeret forordning (EU) 2015/2446 foretages følgende ændringer:
            
                        (1)
                     
                     
                        I de indledende bestemmelser, punkt 2.1, tilføjes følgende punktum:
                        »Ved »det harmoniserede system« eller »HS« forstås den varenomenklatur, der er oprettet i henhold til den internationale konvention om det harmoniserede varebeskrivelses- og varenomenklatursystem som ændret ved Toldsamarbejdsrådets henstilling af 28. juni 2019 (»HS 2022«).«.
                     
                  
                        (2)
                     
                     
                        I bilagets del II, tabellen, kolonne 1, ændres ordene »HS-position« til »HS 2022-kode«.
                     
                  
                        (3)
                     
                     
                        I rækken vedrørende kode »0305«, affattes teksten i kolonnen »Produktbeskrivelse« således:
                        »Fisk, tørret, saltet eller i saltlage; røget fisk, også kogt før eller under røgningen«.
                     
                  
                        (4)
                     
                     
                        I rækken vedrørende kode »ex 0306«, affattes teksten i kolonnen »Produktbeskrivelse« således:
                        »Krebsdyr, også afskallede, tørrede, saltede eller i saltlage; røgede krebsdyr, også afskallede, også kogt før eller under røgningen; krebsdyr med skal, kogt i vand eller dampkogte, også kølede, frosne, tørrede, saltede eller i saltlage«.
                     
                  
                        (5)
                     
                     
                        I rækken vedrørende kode »ex 0307«, affattes teksten i kolonnen »Produktbeskrivelse« således:
                        »Bløddyr, også afskallede, tørrede, saltede eller i saltlage, levende, friske, kølede, frosne, tørrede, saltede eller i saltlage; røgede bløddyr, også afskallede, også kogt før eller under røgningen«.
                     
                  
                        (6)
                     
                     
                        Mellem rækken vedrørende kode »ex 0307« og rækken vedrørende »Kapitel 4« indsættes to nye rækker som følger:
                        
                                    »ex 0308 
                                 
                                 
                                    Hvirvelløse vanddyr, andre end krebsdyr og bløddyr, levende, ferske, kølede, frosne, tørrede, saltede eller i saltlage; røgede hvirvelløse vanddyr, andre end krebsdyr og bløddyr, også kogt før eller under røgningen
                                 
                                 
                                    Fremstilling, ved hvilken alle anvendte materialer, der henhører under kapitel 3, er fuldt ud fremstillet
                                 
                              
                                    ex 03 09
                                 
                                 
                                    Mel, pulver og pellets af fisk, krebsdyr, bløddyr og andre hvirvelløse vanddyr, egnet til menneskeføde
                                 
                                 
                                    Fremstilling, ved hvilken alle anvendte materialer, der henhører under kapitel 3, er fuldt ud fremstillet«
                                 
                              
                  
                        (7)
                     
                     
                        I rækken vedrørende »ex Kapitel 15«, affattes teksten i kolonnen »Produktbeskrivelse« således:
                        »Animalske, vegetabilske eller mikrobielle fedtstoffer og olier samt deres spaltningsprodukter; tilberedt spisefedt; animalsk og vegetabilsk voks; undtagen:«.
                     
                  
                        (8)
                     
                     
                        I rækken vedrørende kode »1516 og 1517«, affattes teksten i kolonnen »Produktbeskrivelse« således:
                        »Animalske, vegetabilske eller mikrobielle fedtstoffer og olier samt fraktioner deraf, helt eller delvis hydrerede, inter-esterificerede, re-esterificerede eller elaidiniserede, også raffinerede men ikke på anden måde bearbejdede:
                        Margarine; spiselige blandinger eller tilberedninger af animalske, vegetabilske eller mikrobielle fedtstoffer eller olier eller af fraktioner af forskellige fedtstoffer og olier fra dette kapitel, undtagen spiselige fedtstoffer og olier eller fraktioner deraf henhørende under pos. 1516«.
                     
                  
                        (9)
                     
                     
                        I rækken vedrørende »Kapitel 16«, affattes teksten i kolonnen »Produktbeskrivelse« således:
                        »Tilberedte produkter af kød, fisk, krebsdyr, bløddyr, andre hvirvelløse vanddyr eller insekter«.
                     
                  
                        (10)
                     
                     
                        I rækken vedrørende kode »ex 1702«, affattes teksten i kolonnen »Produktbeskrivelse« således:
                        »Andet sukker, herunder kemisk ren laktose og glukose, i fast form; sirup og andre sukkeropløsninger uden indhold af tilsatte smagsstoffer eller farvestoffer; kunsthonning, også blandet med naturlig honning; karamel«.
                     
                  
                        (11)
                     
                     
                        I rækken vedrørende kode »6306«, affattes teksten i kolonnen »Produktbeskrivelse« således:
                        »Presenninger og markiser; telte (herunder midlertidige vindfang og lignende varer); sejl til både, sejlbrætter eller sejlvogne; campingudstyr«.
                     
                  
                        (12)
                     
                     
                        I rækken vedrørende kode »8548«, affattes teksten i kolonnen »Produktbeskrivelse« således:
                        »Elektriske dele, der indgår i maskiner og apparater, ikke andetsteds tariferet i dette kapitel«.
                     
                  
                        (13)
                     
                     
                        Mellem rækken vedrørende kode »8548« og rækken vedrørende »Kapitel 86« indsættes en ny række som følger:
                        
                                    »8549 
                                 
                                 
                                    Elektrisk og elektronisk udstyr
                                 
                                 
                                    
                                                a)
                                             
                                             
                                                LDC
                                             
                                          Fremstilling på basis af alle materialer, undtagen materialer, der henhører under samme position som produktet
                                    eller
                                    Fremstilling, ved hvilken værdien af alle anvendte materialer ikke overstiger 70 % af produktets pris ab fabrik
                                 
                                 
                                    
                                                b)
                                             
                                             
                                                Andre præferenceberettigede lande
                                             
                                          Fremstilling på basis af alle materialer, undtagen materialer, der henhører under samme position som produktet
                                    eller
                                    Fremstilling, ved hvilken værdien af alle anvendte materialer ikke overstiger 50 % af produktets pris ab fabrik«
                                 
                              
                  
                        (14)
                     
                     
                        I rækken vedrørende »Kapitel 94«, affattes teksten i kolonnen »Produktbeskrivelse« således:
                        »Møbler; sengebunde, madrasser, dyner, puder og lign.; belysningsanordninger og belysningsartikler, ikke andetsteds tariferet; lysskilte, navneplader med lys og lignende varer; præfabrikerede bygninger«.
                     
                  
      
      
         
            BILAG III
            I bilag 22-04 til delegeret forordning (EU) 2015/2446 foretages følgende ændringer:
            
                        (1)
                     
                     
                        I tabellen ændres titlen på den første kolonne »Kode i det harmoniserede system eller den kombinerede nomenklatur« til »HS 2022-kode eller den kombinerede nomenklatur«.
                     
                  
                        (2)
                     
                     
                        I kolonne vedrørende »Kode i det harmoniserede system eller den kombinerede nomenklatur«, rækken vedrørende »2009«, affattes teksten i kolonnen »Beskrivelse af materialer« således:
                        »Frugt- og grøntsagssafter (herunder druemost og kokosvand), ugærede og ikke tilsat alkohol, også tilsat sukker eller andre sødemidler«.